Александър Пушкин
Красавица

Превод от руски: Стоян Бакърджиев, —

chitanka.info

У нея всичко е красиво

и недостъпно за страстта;

отдъхва сякаш срамежливо

в нечутата си красота.

Тя тук стои и преценява:

следят я всички със захлас;

кръгът красавици сред нас

пред блясъка й избледнява.

Макар дори да бързаш ти

към някоя любовна среща,

макар у тебе да пламти

мечта безумна и гореща,

когато я съгледаш, тя

те кара да поспреш неволно

и да потръпнеш богомолно

пред святата й красота.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.